Diari Oficial de la Generalitat Valenciana


Sumari del DOGV 4992, del 25-04-2005 (2005/4161)

ORDE de 5 d'abril de 2005, de la Conselleria de Cultura, Educació i Esport, per la qual es convoca concurs públic per a la concessió de set beques per a la restauració de béns mobles en l'àmbit competencial de la Direcció General de Patrimoni Cultural Valencià.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4992

Data del DOGV
:   25-04-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4161


Data del document
:   05-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * professió artística
    * protecció del patrimoni
    * assignació per estudis
    * suport econòmic
    * belles arts

ORDE de 5 d'abril de 2005, de la Conselleria de Cultura, Educació i Esport, per la qual es convoca concurs públic per a la concessió de set beques per a la restauració de béns mobles en l'àmbit competencial de la Direcció General de Patrimoni Cultural Valencià. [2005/M4161]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que establix l'article 149.1.28 de la Constitució Espanyola. Estes funcions es van transferir a la Generalitat Valenciana pel Reial Decret 3.066/1983, de 13 d'octubre (DOGV 29.12.1983), i estan atribuïdes a la Conselleria de Cultura, Educació i Esport pel Decret 7/2003, de 21 de juny (DOGV 23.06.2003), del president de la Generalitat Valenciana, pel qual s'assignen competències a la Presidència i a les conselleries.
  
La Llei 4/1998, d'11 de juny, de Patrimoni Cultural Valencià, establix en l'article 88 que la Generalitat Valenciana, en el marc de la política de protecció i foment del patrimoni cultural valencià, promourà campanyes públiques de divulgació i formació.
  
En este marc, la Conselleria de Cultura, Educació i Esport ha considerat oportú desenvolupar una línia d'actuació encaminada a la formació i perfeccionament de restauradors de patrimoni artístic orientada a incrementar l'acció protectora dels béns mobles de la Comunitat Valenciana, ja que les labors que comprén la conservació d'estos béns requerixen uns coneixements tècnics especialitzats.
  
Per això, de conformitat amb el que disposen la Llei 38/2003, de 17 de novembre, General de Subvencions, el Decret 108/1992, de 6 de juliol, del Govern Valencià, pel qual es regula la concessió de beques, i fent ús de les facultats que em conferix l'article 35 de la Llei 5/1983, de 30 de desembre, del Govern Valencià,
  
ORDENE
  
Primer
  
Es convoca concurs públic per a la concessió de set beques per a la restauració de béns mobles en l'àmbit competencial de la Direcció General de Patrimoni Cultural Valencià i s'aproven les bases per què es regix esta convocatòria, així com els models d'instància que s'adjunten com a annexos II, III, IV i V.
  
Segon
  
L'import total d'estes beques és de 36.060 euros (trenta-sis mil seixanta euros), i serà satisfet a càrrec de l'aplicació pressupostària 29.12.80.679.22, codi línia T4489000 del pressupost de la Generalitat Valenciana per a l'exercici 2005.
  
Disposicions finals
  
Primera
  
Es delega en el director general de Patrimoni Cultural Valencià la facultat de concedir estes beques i se l'autoritza perquè dicte les resolucions oportunes per al desplegament i execució d'esta orde.
  
Segona
  
Esta orde produïx efectes a partir de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
  
El recurs de reposició, per als interessats diferents de les administracions públiques, haurà d'interposar-se davant de l'òrgan que dicta el present acte, en el termini d'un mes a comptar de l'endemà de la publicació.
  
El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.
  
València, 5 d'abril de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per a la concessió de set beques per a la restauració de béns mobles en l'àmbit competencial de la Direcció General de Patrimoni Cultural Valencià de la Comunitat Valenciana
  
Primera. Objecte
  
La beques s'atorguen a fi de facilitar als professionals de la restauració l'aprenentatge de noves tècniques i criteris, així com la possibilitat de participar en la restauració de fons artístics de la Comunitat Valenciana.
  
Segona. Modalitats i dotació econòmica
  
1. Set beques de formació i perfeccionament per a restauradors.
  
2. La duració de les beques serà de cinc mesos i l'horari serà de 36 hores setmanals a distribuir entre cinc matins i dos vesprades.
  
3. La dotació de cada beca serà de 5.151,43 euros (cinc mil cent cinquanta-un amb quaranta-tres euros), que s'abonaran en tres terminis, des de la seua concessió i fins al 31 de desembre, amb el lliurament previ de certificat d'aprofitament expedit pel director general de Patrimoni Cultural Valencià.
  
Tercera. Requisits dels aspirants
  
Les beques objecte d'esta convocatòria s'adjudicaran per mitjà de concurs entre els aspirants que reunisquen els requisits següents i els acrediten documentalment:
  
1. Tindre la nacionalitat espanyola o la de qualsevol altre estat de la Unió Europea i tindre la residència a la Comunitat Autònoma Valenciana.
  
2. Ser llicenciats en Belles Arts i haver cursat assignatures de restauració, o tindre el títol de diplomat en Restauració per algunes de les escoles superiors de Conservació i Restauració de Béns Culturals, durant els últims sis anys.
  
3. Tindre demostrada experiència en el camp de la restauració de pintura de cavallet.
  
Quarta. Sol·licituds
  
1. Les sol·licituds es formularan segons el model d'imprés normalitzat que s'adjunta a estes bases com a annex II i que figura en l'adreça d'Internet http://www.cult.gva.es/dgpa/, i es dirigiran a la Conselleria de Cultura, Educació i Esport, Direcció General de Patrimoni Cultural Valencià. Estos impresos també podran obtindre's en les dependències de la Conselleria de Cultura, Educació i Esport, en els servicis centrals de l'avinguda de Campanar, 32, de València.
  
2. Les sol·licituds podran presentar-se en el termini de 15 dies hàbils a partir de l'endemà de la publicació d'esta convocatòria en el Diari Oficial de la Generalitat Valenciana.
  
3. Les sol·licituds podran presentar-se en el Registre General d'esta conselleria o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Les sol·licituds s'acompanyaran de:
  
a) Fotocòpia compulsada del document nacional d'identitat o document equivalent.
  
b) Justificació de no trobar-se sotmés a les prohibicions assenyalades en l'article 13.2 i 3 de la Llei 38/2003, de 17 de novembre, General de Subvencions, d'acord amb les formes previstes per l'apartat 7 d'este article.
  
c) Fotocòpia compulsada de la titulació acadèmica.
  
d) Fotocòpia compulsada del certificat de l'expedient acadèmic.
  
e) Currículum del sol·licitant. Els treballs adduïts en el currículum es justificaran per mitjà d'informe subscrit per l'empresa, la persona o l'entitat per a la qual s'haja treballat, en el qual s'especifiquen i es descriguen al detall les actuacions realitzades; es transcriuran també literalment els documents acreditatius del pagament ja efectuat al sol·licitant pels seus servicis o s'expressarà, si és el cas, sota declaració responsable de l'esmentada empresa o persona, amb les advertències legals que siguen d'aplicació al cas, que no s'han generat honoraris pels servicis prestats. En el supòsit de prestacions realitzades a favor de qualsevol de les administracions públiques, s'acreditarà per mitjà de certificat acreditatiu expedit per estes.
  
f) Manteniment a tercers, segons el model de l'annex IV.
  
g) Document de cessió de drets de propietat intel·lectual segons el model normalitzat que s'adjunta com a annex V.
  
h) Certificats vigents acreditatius d'estar al corrent en el compliment de les obligacions tributàries estatals i/o autonòmiques, i de Seguretat Social, d'acord amb el que disposa l'article 47.7 del Text Refós de la Llei d'Hisenda Pública de la Generalitat Valenciana.
  
En el supòsit de no estar ni haver estat l'interessat, en el període anterior de dotze mesos, obligat al compliment de les obligacions tributàries i amb la Seguretat Social, bastarà la presentació de declaració responsable, el model de la qual s'establix en l'annex III d'esta orde.
  
Si la sol·licitud no reunix totes les dades exigides o falta documentació acreditativa, es requerirà l'interessat perquè en el termini de deu dies esmene la falta o acompanye els documents preceptius amb la indicació que, si no ho fera així, es considerarà que desistix de la seua petició, amb la resolució prèvia de conformitat amb el que disposen els articles 42 i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999.
  
Quinta. Mèrits avaluables en el concurs
  
Els mèrits, que hauran d'estar acreditats documentalment, seran avaluats per la comissió qualificadora d'acord amb el barem següent:
  
- Expedient acadèmic: fins a 5 punts.
  
- Altres títols: (grau de doctor en Belles Arts, altres titulacions relacionades amb l'objecte de la convocatòria): fins a 1 punt.
  
- Cursos específics de restauració (40 o més hores): fins a 0,50 punts.
  
- Experiència en restauració artística acreditada de la manera com establix la base quarta, apartat e): fins a 3 punts.
  
- Publicacions relacionades amb la restauració, aportació de treballs o ponències a congressos o simposis, jornades o seminaris en l'àmbit de la restauració: fins a 1 punt.
  
Sexta. Comissió avaluadora
  
Per a la valoració dels mèrits dels sol·licitants es constituirà una comissió qualificadora integrada per:
  
President: el director general de Patrimoni Cultural Valencià.
  
- El cap del Servici de Patrimoni Arquitectònic i Mediambiental.
  
- Un tècnic, designat pel director general de Patrimoni Cultural Valencià, que actuarà, a més, com a secretari.
  
Es faculta la comissió avaluadora per a realitzar, per mitjà dels seus membres o a través de l'assessorament d'altres tècnics, totes les comprovacions necessàries per a qualificar millor els mèrits adduïts i fer un seguiment periòdic del treball realitzat durant la beca. La comissió podrà tindre tants assessors com considere convenient.
  
Sèptima. Tramitació, instrucció i resolució del procediment
  
El servici encarregat de la tramitació i la instrucció del procediment és el Servici de Patrimoni Arquitectònic i Mediambiental de la Direcció General de Patrimoni Cultural Valencià.
  
Acabada la valoració dels mèrits corresponents a cada expedient, l'òrgan instructor estendrà l'acta del concurs elaborada per la comissió avaluadora amb la proposta d'adjudicació al director general de Patrimoni Cultural Valencià, que resoldrà per delegació la convocatòria de les beques. Així mateix, la Comissió podrà formular proposta en el sentit que siga declarada deserta si, a juí seu, no hi ha concursants amb mèrits suficients per a meréixer l'adjudicació.
  
La resolució en què s'adjudiquen les beques es publicarà en el Diari Oficial de la Generalitat Valenciana amb subjecció al que disposa l'article 18.1 de la Llei 38/2003, de 17 de novembre, General de Subvencions.
  
Si en el termini de tres mesos, comptats del dia en què es publique la present orde que convoca les beques, no s'aprova i es notifica la resolució corresponent a esta, es considerarà que totes les peticions presentades queden desestimades.
  
Octava. Incompatibilitat de la beca
  
La beca serà incompatible amb la realització de treballs o estudis que dificulten el compliment de la finalitat proposada i la possessió d'altres beques o ajudes semblants.
  
Novena. Obligacions del beneficiari
  
Tindrà la consideració de beneficiari de la beca el destinatari dels fons públics que haja de fer l'activitat que va fonamentar l'atorgament o que es trobe en la situació que en legitima la concessió.
  
Les obligacions del becari o beneficiari consistiran en:
  
a) Els becaris col·laboraran amb el personal tècnic que designe la Direcció General de Patrimoni Cultural Valencià, en els treballs específics que esta direcció els encomane i en l'horari i lloc que establisca la Direcció General de Patrimoni Cultural Valencià.
  
b) Sotmetre's a les actuacions de comprovació que efectue la Direcció General de Patrimoni Cultural Valencià, així com qualssevol altres de comprovació i control financer que puga realitzar la Intervenció General de la Generalitat Valenciana, aportant tota la informació que li siga requerida en l'exercici de les actuacions anteriors en relació amb les beques concedides.
  
c) Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
d) En acabar els treballs de restauració els becaris hauran d'aportar una memòria en què s'incloga documentació i es descriga el procés de restauració efectuat.
  
e) Fer el reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
  
Deu. Resultats científics
  
Els resultats científics i la memòria derivats dels treballs que el becari faça quedaran en propietat de la Conselleria de Cultura, Educació i Esport, i no podran ser utilitzats pel becari sense l'autorització corresponent de la Direcció General de Patrimoni Cultural Valencià.
  
Els autors de les obres entregades a l'empara d'esta convocatòria es comprometen, des del moment mateix de la sol·licitud, a cedir per escrit els drets d'explotació en totes i cada una de les modalitats previstes legalment, en l'àmbit nacional i internacional, indefinidament i en règim d'exclusivitat, si bé la Generalitat Valenciana podrà autoritzar la publicació per compte de l'autor o un tercer de l'obra.
  
Onze. Duració de les beques
  
Les beques objecte d'esta convocatòria tindran una duració de cinc mesos a fixar des del moment de la seua concessió fins al 31 de desembre de 2005.
  
Dotze. Naturalesa de les beques
  
Estes beques són de formació i perfeccionament de coneixements, hauran de ser supervisades pels tècnics especialistes que designe la Direcció General de Patrimoni Cultural Valencià.
  
El fet d'haver gaudit de la beca no establix cap tipus de relació laboral amb la Conselleria de Cultura, Educació i Esport, ni suposa cap compromís per a la incorporació posterior del becari a la plantilla de la Direcció General de Patrimoni Cultural Valencià.
  
Tretze
  
Tota alteració de les condicions tingudes en compte per a la concessió de les beques i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
Catorze
  
Serà necessari el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Obtenció de la subvenció falsejant les condicions requerides o ocultant les que ho haurien impedit.
  
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.
  
c) Incompliment de l'obligació de justificació o la justificació insuficient.
  
d) Incompliment de l'obligació d'adoptar les mesures de difusió contingudes en la Llei General de Subvencions.
  
e) Resistència, excusa, obstrucció o negativa a les actuacions de comprovació i control financers, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals.
  
f) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, sempre que afecten o es referisquen a la manera com s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
  
g) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals.
  
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.
  
i) La renúncia sense causa suficient i degudament acreditada a la realització de l'activitat amb posterioritat al seu atorgament.
  
A este efecte, no es considerarà causa suficient l'obtenció concurrent de beques, subvencions o ajudes atorgades per altres administracions o ens públics o privats, circumstància que comportarà la pèrdua total de la subvenció.
  
La renúncia, encara que hi concórrega causa suficient, s'haurà de posar en coneixement formal de l'administració amb una anticipació de quinze dies; la falta d'este preavís comportarà la pèrdua total de la subvenció, excepte supòsits de força major.
  
En cas que el compliment del beneficiari s'aproxime de manera significativa al compliment total i este acredite una actuació inequívocament tendent a la satisfacció dels seus compromisos, excepte en casos de renúncia injustificada o no preavisada degudament, la quantitat a reintegrar es determinarà segons el principi de proporcionalitat per l'aplicació dels criteris enunciats en el paràgraf n) de l'apartat 3 de l'article 17 de la Llei 38/2003, de 17 de novembre, General de Subvencions.